b'\n_START_ARTICLE_\nHovseter\n_START_PARAGRAPH_\nHovseter er et boligstr\xc3\xb8k i bydel Vestre Aker i Oslo, nord for Hovseter stasjon p\xc3\xa5 banen mot \xc3\x98ster\xc3\xa5s. Det ligger mellom R\xc3\xb8a, Nordre Huseby og Holmen._NEWLINE_Hovseter var opprinnelig en plass under Hoff g\xc3\xa5rd. Stedet ble i hovedsak utbygd p\xc3\xa5 1970-tallet som et prosjekt tilknyttet politisk eksperimentell sosiologi og ble oppf\xc3\xb8rt under den dav\xc3\xa6rende sosialdemokratiske regjeringen. Bebyggelsen best\xc3\xa5r i stor grad av blokkbebyggelse i lav/medium h\xc3\xb8yde etter norsk standard. Deler av bebyggelsen er imidlertid eldre, og stammer fra 1950-tallet. Diverse str\xc3\xb8k utenfor Hovseter stammer ogs\xc3\xa5 fra gjenoppbyggingsperioden etter andre verdenskrig i Norge og holder en arkitektur felles for boliger p\xc3\xa5 vestkanten av Oslo, i form av enebolig eller villa-standard. Veier som Gamle Hovsetervei, Henriks vei, Jeppes vei, Pernilles vei, Arnebr\xc3\xa5tveien, Ankerveien, R\xc3\xb8aknekken og R\xc3\xb8ahagan er bygget i samme periode og har derfor store arkitektoniske likhetstrekk med sine karakteristiske etterkrigstidsuttrykk i byggestil og materialbruk._NEWLINE_Nedenfor Hovseter ligger friluftsomr\xc3\xa5det i M\xc3\xa6rradalen. N\xc3\xa6rheten til dalen har gjort omr\xc3\xa5det attraktivt for barnefamilier de siste \xc3\xa5rene. Det er 20 minutters gange til Bogstad g\xc3\xa5rd / Bogstadvannet ved inngangen til S\xc3\xb8rkedalen der det er kort vei videre til Nordmarka._NEWLINE_Hovseter idrettshall ble en moderne flerbrukshall etter totalrehabilitering i 2009. Hovseterklubben er en kommunalt sponset ungdomsklubb som tilbyr diverse fritidsaktiviteter for ungdom i n\xc3\xa6rmilj\xc3\xb8et.  _NEWLINE_P\xc3\xa5 Hovseter er det flere store borettslag: Meklenborg borettslag, Orebakken borettslag og S\xc3\xa6tra boretsslag.  _NEWLINE_Hovseter stasjon trafikkeres av t-banens linje 2 mellom \xc3\x98ster\xc3\xa5s og Ellingsrud\xc3\xa5sen.'